Edrisah Kenzo Musuuza, amanyiddwa nga Eddy Kenzo, muyimbi Omunnayuganda era omutandisi w'ekibiina ky'abayimbi ekya Big Talent Entertainment. Yafuuka wa ttutumu mu nsi yonna oluvannyuma lw'oluyimba lwe, "Sitya Loss" lwe yafulumya mu bbiri kkumi n’ena n'akatambi akaagoberera akaalimu abaana b'omu ggeto. Omugatte yaakafulumya entambi nnya omuli “Roots” mu bbiri kkumi na munaana ne “Made in Africa” mu bbiri abiri mu gumu. Kenzo era awangudde engule eziwerako mu ggwanga n'ebweru waalyo, omuli Nickelodeon Kids’ Choice Award gye yawangula mu mwaka bbiri kkumi na munaana, engule ya Black Entertaiment Television gye yawangula mu bbiri kkumi n’etaano kw’ossa ebirabo eby’enjawulo bye yafuna mu All Africa Music Awards. Mu bbiri abiri mu ebiri, Kenzo yasunsulwamu okuwangula eya Grammy, ng'omuyimbi asinze mu nsi yonna olw'okuyimba lwe yayimba ne Matt B. oluyitibwa “Gimme Love”. Oluyimba lwe luno lwakwata ekifo kya makumi asatu mu mukaaga mu lukalala lw’ennyimba z’omu Afrika ezisinze okukwata omubabiro olwafulumizibwa mu Gwekkuminoogumu bbiri abiri mu ebiri. Matt B. ne Kenzo baayimba Gimme Love mu bikujjuko bya Eddy Kenzo Festival e Kololo mu Uganda eri abadigize abasoba mu mitwalo ebiri, nga ne Ssaabaminisita wa Uganda, Robinah Nabbanja yaliyo. Kenzo ye muyimbi Omunnayuganda eyasooka okuwangula engule ya Black Entertainment Television mu bbiri kkumi n’etaano ate era n’abeera omuyimbi Omunnayuganda eyasooka okusunsulwamu okuvuganya ku ngule ya Grammy. Obuto bwe n’okusoma kwe: Eddy Kenzo ng'amannya ge amatuufu ye Edrisah Musuuza yazaalibwa Masaka, Uganda. Maama we yafa ng’alina emyaka ena oba etaano, era emyaka kkumi n’esatu egyaddirira yagimala ng’okusinga abeera ku nguudo z’e Masaka ne Kampala. Mu kusooka, Kenzo yayagala nnyo okubeera omuzannyi w’omupiira gw’ebigere era kye yava yeegatta ku ttiimu ya Masaka Local Council Football Club ku myaka mwenda. Yali agenda kufuna bbasale y’ebyemizannyo agende mu ssomero lya Lubiri Secondary School eriri mu Kampala, kyokka nga tannamaliriza misomo gye. Kenzo yatandika okuyimba ng’akozesa erinnya lye erikola ensimbi erya Eddy Kenzo mu nkumi bbiri mu munaana. Mu mwaka ogwo yafulumya oluyimba lwe olwasooka lwe yatuuma "Yannimba" era nga luno yaluyimba ne Mikie Wine. Mu mwaka gwa bbiri kkumi, Kenzo yafulumya oluyimba olulala oluyitibwa "Stamina". Oluyimba luno lwakozesebwa ng'eŋŋombo eri bannabyabufuzi bangi mu kulonda kwa bonna okwaliwo mu Uganda mu mwaka gwa bbiri kkumi na gumu. Mu mpaka za Pearl of Africa Music Awards ezaategekebwa mu bbiri kkumi na gumu, Kenzo yaweebwa engule y'omuyimbi omupya asinga. Kenzo era yatandikawo ekibiina kye ekya Big Talent Entertainment nga yaakatandika okuyimba era nga ne mu kaseera kano kikyaliwo era ye akikulira. Kenzo yeeyongera okufulumya ennyimba empya mu bbiri kkumi n’ebiri. Mu mwaka gwa bbiri kkumi n’esatu, yategeka ekivvulu kye ekyasooka mu Kyaddondo Rugby Club ng’atongoza oluyimba, "Kamunguluze". Akatambi k’oku YouTube akaalimu ekibinja ky’abaana b’omu ggeto mu Uganda nga bazinira ku luyimba olwa “Sitya Loss” kaasaasaana nnyo ku mikutu egya yintaneeti. Ogwokusatu gwa bbiri abiri mu ebiri we gwatuukira ng’akatambi kano kalabiddwa kumpi abantu obukadde amakumi ana mu bubiri ku mukutu gwa YouTube. Oluvannyuma lw'okufulumya olutambi lwa "Sitya Loss", Kenzo yagendako mu Amerika okumala akaseera n’agitalaaga ng’ali n'omuyimbi w’ennyimba ez’ekidandali, DeMarco. Mu Gwolubereberye bbiri kkumi n’etaano, Kenzo ng’ali wamu ne Akon yayimba ku mikolo egy’okuggulawo empaka z’Ekikopo Kya Afrika ezaali mu ggwanga lya Equatorial Guinea era nga yayimba ne ku mikolo egikulembera oluzannya olw’akamalirizo mu mpaka z’omwaka ogwo. Mu kiseera ekyo, yakola remix y'oluyimba lwe "Jambole" lwe yafulumya mu bbiri kkumi n’ena. Mu Gwomukaaga bbiri kkumi n’etaano, Kenzo yawangula engule ya Black Entertainment Television era n’afuuka omuyimbi asibuka mu Buvanjuba bwa Afrika eyasooka okuwangula engule eyo. Mu Gwomusanvu bbiri kkumi n’etaano yayimba mu kivvulu ekyategekebwa e Kigali, ekibuga ekikulu eky’eggwanga lya Rwanda. Ate mu Gwekkumi gw’omwaka ogwo, yafulumya oluyimba olwa "Mbilo Mbilo", nga lulimu omuyimbi Omunigeria, Niniola. Oluvannyuma oluyimba olwo lwakozesebwa mu maloboozi ga firimu eyafulumizibwa mu bbiri kkumi na mukaaga eyitibwa Queen of Katwe. Mu Gwekkumineebiri bbiri kkumi n’etaano, Kenzo yafulumya oluyimba, "Soraye", okuva mu lutambi lwe olw’okubiri, Zero to Hero. Mu Gwokusatu bbiri kkumi na mukaaga, yagenda okulambula Afirika era n’agendako e Kenya, Ivory Coast, Mali ne mu mawanga amalala. Ku nkomerero y’omwezi ogwo yafulumya “Zero to Hero”. Mu myezi egyaddirira mu mwaka ogwo gwonna ogwa bbiri kkumi na mukaaga, Kenzo yafuna omukisa gw'okuwandiika ku luyimba “Little Bit More” olwa Jidenna era n’awangula engule y’abayimbi bonna ku lukalu lwa Afirika olw’oluyimba lwe olwa “Mbilo Mbilo” remix. Yaddamu okutalaaga mu Amerika ku nkomerero y’omwaka ogwo. Mu Gwokutaano bbiri kkumi na musanvu, Kenzo yalondebwa okuba omubaka w’ekitongole ky’ebyobulambuzi mu ggwanga lya Kenya era n’aweebwa ekifo kye kimu mu Uganda omwaka ogwaddako. Mu Gwomusanvu bbiri kkumi na musanvu, Kenzo yagenda okutalaaga Bulaaya nga beetegekera okufulumya olutambi lwe olw’okusatu mu situudiyo oluvannyuma lw’omwezi gumu. Olutambi luno lwalimu abayimbi nga Mani Martin, Werrason, Mi Casa n’abalala. Mu Gwokusatu bbiri kkumi na munaana, Kenzo yawangula engule eyitibwa Nickelodeon Kids’ Choice Award. Mu Gwomusanvu bbiri kkumi na munaana, yayimba n’abaana b’omu ggeto basatu mu bivvulu by’ennyimba za Afrika ebiwerako mu Kanada, omuli ne Afrofest e Toronto. Mu Gwekkumi bbiri kkumi na munaana yafulumya olutambi lwe olw'okuna mu situudiyo eyitibwa Roots. Kenzo era yalangirira ekivvulu ky’okujaguza emyaka kkumi ng’omuyimbi. Ekivvulu kino kyaliwo nga nnya Ogwolubereberye, bbiri kkumi na mwenda mu Victoria Ballroom ku Serena Hotel mu Kampala. Nga yeetegekera ekivvulu kino, Kenzo yafulumya viidiyo empya ey’oluyimba okuva mu Roots buli wiiki okumala ebbanga lya myezi ebiri. Mu Gwokusatu bbiri kkumi na mwenda, kyalangirirwa nti Kenzo agenda kubeera n’abaana b’omu ggeto basatu mu viidiyo y'omuyimbi Omumerika Chris Brown eya "Back to Love" eyali egenda okufuluma. Mu Gwokuna gwa bbiri kkumi na mwenda, Kenzo yafulumya oluyimba, "Signal" nga luwerekera viidiyo eyo. Mu mwaka gwa bbiri abiri mu ebiri, Kenzo yakolagana n’omuyimbi ava mu ggwanga lya Amerika, Matt B. ku pulogulaamu ya Gimme Love. Oluyimba luno lwayingira mu Billboard US Afrobeats Songs ku nnamba ya amakumi ana mu mwenda mu Gwekkumi ate ne luseetuka okutuuka ku nnamba ya amakumi asatu mu mukaaga mu Gwekkuminoogumu gw’omwaka ogwo. Mu mpaka za Grammy Awards ez’omulundi ogw’enkaaga mu ettaano, ye ne Matt B. baafuna okusunsulwa okuvuganya mu mpaka z’oluyimba olusinze okuyimbibwa obulungi mu nsi yonna. Okusunsulwa kuno kwafuula Kenzo omuyimbi Munnayuganda eyasooka okusunsulwa okuvuganya mu mpaka za Grammy. Obuzirakisa: Mu bbiri kkumi n’etaano, Kenzo yatongoza ekibiina ky’abazirakisa ekyatuumibwa Eddy Kenzo Foundation. Mu Gwolubereberye bbiri kkumi na mukaaga yawandiisa abazannyi b’omupiira gw’ebigere mu Uganda omwali Tony Mawejje ne Vincent Kayizzi, okuyambako mu kutona ebyetaago eri bannakazadde n'abakozi b'eddwaliro ly’e Masaka. Mu Gwomusanvu bbiri kkumi na musanvu, Kenzo yategeka emipiira ebiri egy’abazirakisa mu Masaka ne Kampala egyalimu n’omuzannyi, Victor Wanyama. Empaka zino zaagendererwamu okusonda ssente z’okuyamba abaana Bannayuganda abawangaala n'akawuka ka mukenenya. Mu Gwokusatu bbiri kkumi na mwenda, yaggulawo ettendekero ly’omupiira erya Big Talent Soccer Academy mu Kampala era ng’ettendekero lino livumbula ebitone by’abavubuka kw’ossa okubatendeka olwo kibayambeko okukuza ebitone byabwe. Ebivvulu: Nga kkuminabbiri Ogwekkuminoogumu, bbiri abiri mu ebiri, Eddy Kenzo yategeka ekivvulu kye ekikyasinze obunene n’okutuusa kati, ekyatuumibwa "Eddy Kenzo Festival," ku kisaawe ky'ennyonyi e Kololo mu Kampala. Ekivvulu kino kyakuŋŋaanya abantu bangi era nga kyalimu n’abagenyi abawerako okuva mu ggwanga n’ensi yonna. Nga nnya Ogwolubereberye, bbiri kkumi na mwenda, Eddy Kenzo yajaguza emyaka kkumi gye yali amaze mu nsiike y'okuyimba mu Uganda n’akuba ekivvulu ekyatuumibwa "Emyaka kkumi egya Eddy Kenzo." Omulamwa omukulu ogw’ekivvulu kino gwali gwa kutumbula bumu n’enkolagana wakati w’abayimbi babiri abamanyifu mu Uganda, Bobi Wine ne Bebe Cool, abaali baludde nga balina obutakkaanya. Obulamu bwe obw’ekyama: Kenzo yagwa mu mukwano n'omuyimbi Omunnayuganda, Rema Namakula. Nga abiri mu mukaaga Ogwekkumineebiri, bbiri kkumi n’ena, Rema Namakula ne Eddy Kenzo baazaala omwana omuwala mu ddwaliro lya Paragon Hospital, erisangibwa e Bugoloobi mu Kampala. Kenzo alina omwana omuwala omulala ayitibwa Maya Musuuza gwe yazaala n’omukyala gwe yaganza mu biseera eby’emabega. Yakkiriza nti ye taata we era n’amutuuma Amaal Musuuza.